**ΚΑΝΟΝΕΣ ΔΙΕΞΑΓΩΓΗΣ ΤΟΥ 3on3**

Κάθε διαγωνιζόμενος με την συμπλήρωση της συμμετοχής του σημαίνει ότι αποδέχεται τους παρακάτω κανόνες.

**ΔΙΚΑΙΩΜΑ ΣΥΜΜΕΤΟΧΗ**

Δικαιούνται συμμετοχή όλες οι ηλικίες και τα φύλλα. Οι ομάδες μπορούν να είναι μικτές.

**ΑΡΙΘΜΟΣ ΠΑΙΚΤΩΝ**

Κάθε ομάδα δικαιούται να έχει μέχρι 4 παίκτες το ανώτερο. Μετά την έναρξη του παιχνιδιού οι ομάδες έχουν το δικαίωμα να συνεχίζουν να παίζουν και με 2 ή 1 παίκτη στο γήπεδο.

**ΕΝΔΥΜΑΣΙΑ ΚΑΙ ΑΛΛΑ ΑΝΤΙΚΕΙΜΕΝΑ**

Κανείς παίκτης δεν επιτρέπεται να φοράει μεταλλικά αντικείμενα όπως αλυσίδα κ.α αφού αποτελούν κίνδυνο για τη σωματική ακεραιότητα των αντιπάλων.

**ΠΟΝΤΟΙ**

Κάθε καλάθι που θα σημειώνεται πίσω από την γραμμή των 3-πόντων θα μετράει ως δίποντο και κάθε άλλο καλάθι ως μονόποντο.

**ΦΑΟΥΛ**

Στον 1ο γύρο του τουρνουά τα φάουλ καλούνται από τον παίχτη και κάποιος από τους διοργανωτές επεμβαίνει μόνο σε περίπτωση διαφωνίας . Στο δεύτερο γύρο του τουρνουά τα φάουλ θα καλούνται από διαιτητές.  Στο δεύτερο φάουλ στην ίδια κατοχή εκτελείται αυτόματα ελεύθερη βολή.  Σε φάουλ έστω και αν είναι το πρώτο που γίνεται σε προσπάθεια για σουτ εκτελείται ελεύθερη βολή.  Σε περίπτωση που υπάρξει φάουλ σε προσπάθεια σουτ το οποίο είναι εύστοχο, καταλογίζεται ο πόντος και εκτελείται και η ελεύθερη βολή.  Στην ελεύθερη βολή δεν υπάρχει ριμπάουντ, ανεξαρτήτως αποτελέσματος της βολής η μπάλα αλλάζει αυτόματα κατοχή.

**ΤΕΧΝΙΚΗ ΠΟΙΝΗ**

 Θα δίδεται για κάθε συμπεριφορά η οποία δεν είναι μέσα στο αθλητικό πνεύμα (βρισιές, άσχημη συμπεριφορά προς τους διαιτητές κ.α.). Κάθε τεχνική ποινή θα έχει σαν αποτέλεσμα την εκτέλεση μίας βολής φάουλ και κατοχή υπέρ του αντιπάλου.

**ΑΝΤΙΑΘΛΗΤΙΚΟ ΦΑΟΥΛ**

Σε περίπτωση αντιαθλητικού (κατά την κρίση του διαιτητή) φάουλ θα δίδεται αυτόματα ένας πόντος και κατοχή υπέρ της ομάδας που το κέρδισε.  Αντιαθλητικό είναι και κάθε φάουλ που γίνεται με εμφανή σκοπό να σταματήσει αντικανονικά έναν παίκτη ο οποίος βρίσκεται μόνος του σε προφανή  θέση για να σκοράρει, την στιγμή που ο αμυνόμενος δεν έχει καμία διάθεση να αμυνθεί πάνω στην μπάλα.

**ΚΑΘΥΣΤΕΡΗΣΗ**

Η καθυστέρηση απαγορεύεται. Όταν ο διαιτητής κρίνει ότι μία ομάδα δεν παίζει με σκοπό να σκοράρει αλλά να καθυστερήσει το παιχνίδι, τότε δέχεται τεχνική ποινή με τις αντίστοιχες συνέπειες κάθε τεχνικής ποινής.

**ΚΑΤΟΧΗ ΞΕΚΙΝΗΜΑΤΟΣ**

Η πρώτη κατοχή αποφασίζεται με στρίψιμο νομίσματος.

**ΠΟΤΕ ΛΗΓΕΙ ΤΟ ΠΑΙΧΝΙΔΙ**

Κάθε παιχνίδι κρίνεται στους 11 πόντους. Η πρώτη ομάδα που θα σημειώσει 11 πόντους ανακηρύσσεται αυτομάτως νικήτρια (δεν είναι αναγκαία η διαφορά 2 πόντων από την αντίπαλο ομάδα).  Στην περίπτωση που έχουν περάσει 10 λεπτά χωρίς κάποια ομάδα να έχει σημειώσει 11 πόντους τότε ο αγώνας διακόπτεται με την λήξη της τρέχουσας κατοχής και νικήτρια ανακηρύσσεται η ομάδα που προηγείται: Αν ο αγώνας είναι ισόπαλος δίλεπτη παράταση παίζεται. Αν και η παράταση λήξει ισόπαλη εκτελείται από μία βολή για κάθε ομάδα μέχρι να σκοράρει η μία και να αστοχήσει η άλλη.  Ο ίδιος παίκτης δεν μπορεί να σουτάρει δεύτερη βολή πριν σουτάρουν όλοι οι συμπαίκτες του.

**ΠΑΣΑ ΕΝΑΡΞΗΣ**

Κάθε κατοχή ξεκινάει με πάσα της μπάλας από την αμυνόμενη ομάδα στην επιτιθέμενη.  Με το που γίνεται η πάσα η κατοχή ξεκινάει.

**ΚΑΤΟΧΗ ΜΕΤΑ ΑΠΟ ΚΑΛΑΘΙ**

Μετά από καλάθι η κατοχή πηγαίνει στην αμυνόμενη ομάδα (εκτός από τις περιπτώσεις των τεχνικών ποινών κτλ). Η κατοχή ξεκινάει με «πάσα έναρξης»

**ΑΛΛΑΓΗ ΚΑΤΟΧΗΣ ΧΩΡΙΣ ΚΑΛΑΘΙ**

Αν η κατοχή μπάλας αλλάξει χωρίς να μπει καλάθι (αμυντικό ριμπάουντ, κλέψιμο, λάθος και μπάλα εκτός γηπέδου) τότε η ομάδα που πήρε την μπάλα, είναι υποχρεωμένη να βγάλει την μπάλα εκτός της γραμμής των τριών πόντων είτε με πάσα είτε με ντρίπλα ώστε να μετράει η κατοχή.

**ΕΠΑΝΑΦΟΡΑ ΜΕΤΑ ΑΠΟ ΑΟΥΤ**

Όταν η μπάλα βγει εκτός γηπέδου, τότε η καινούρια κατοχή ασχέτως με το για ποια ομάδα είναι, ξεκινάει με «πάσα έναρξης»

**ΤΖΑΜΠΟΛ**

Σε περίπτωση που υπάρξει τζάμπολ, η μπάλα δίνεται στην ομάδα που έχασε την πρώτη κατοχή και σε κάθε τζάμπολ μετά η κατοχή πηγαίνει εναλλάξ σε σχέση με το προηγούμενο τζάμπολ.

**ΑΛΛΑΓΕΣ**

Οι αλλαγές γίνονται μόνο πριν από «πάσα έναρξης» και είναι απεριόριστες.

**ΤΑΙΜ ΑΟΥΤ**

Επιτρέπεται 1 ταιμ-άουτ 30 δευτερολέπτων για κάθε ομάδα.  Το χρονόμετρο σταματάει.

**ΔΙΑΦΩΝΙΕΣ**

Σε περίπτωση οποιασδήποτε διαφωνίας η μετράει η απόφαση των διαιτητών και των διοργανωτών.  Οποιαδήποτε απόφαση λαμβάνεται με αυτόν τον τρόπο είναι τελεσίδικη. Εξαιρείται η περίπτωση που υπάρχει βιντεοσκοπημένη η φάση από κάμερα στο γήπεδο,τότε ο διαιτητής ή οι διοργανωτές επιτρέπεται να δουν το βίντεο για να αποφασίσουν (σε περίπτωση που η διαφωνία είναι αγωνιστική)

**ΓΕΝΙΚΑ**

Οι διαγωνιζόμενοι είναι υποχρεωμένοι να τηρούν το ευ αγωνίζεσθε, να σέβονται τους διοργανωτές και τους αντιπάλους.  Οι διοργανωτές έχουν το δικαίωμα να αποβάλουν οποιονδήποτε παίκτη ή ομάδα πιστεύουν οι ίδιοι ότι δεν ακολουθεί τους κανόνες ορθής συμπεριφοράς.